जयपुर। वरिष्ठ आईएएस अधिकारी विपिन शर्मा और बीकानेर के सरकारी इंजीनियरिंग कॉलेज के तत्कालीन प्रिंसिपल रणजीत सिंह यादव के खिलाफ एसीबी ने पद के दुरुपयोग को लेकर मुकदमा दर्ज किया है। इन पर बीकानेर के इंजीनियरिंग कॉलेज में एक सहायक प्रोफेसर समेत 35 कर्मचारियों की नियमों के खिलाफ भर्ती करने, पद का दुरुपयोग कर कनिष्ठ अफसरों को विभागाध्यक्ष बनाने और एजूकेशन लीव पर गए सहायक प्रोफेसर को वेतन का भुगतान करने आदि के जरिए सरकार को 2 करोड़ रुपए का नुकसान पहुंचाने का मामले दर्ज हुआ है।
अदालत के आदेश पर एसीबी मुख्यालय ने मुकदमा दर्जकर जांच के लिए इस प्रकरण की फाइल एसीबी की बीकानेर चौकी में भिजवा दी है। आईएएस विपिन शर्मा के तकनीकी शिक्षा विभाग का प्रमुख सचिव रहने के दौरान का यह प्रकरण है। मुकदमा दर्ज होने के बाद एसीबी ने जांच शुरू करते हुए कॉलेज से रिकार्ड तलब किया है।
एसीबी के जांच अधिकारी एएसपी सतनाम सिंह ने बताया कि पहले पीई दर्ज हुई थी और अब मुकदमा दर्ज कर लिया है। रिकार्ड मंगाया है। उसके बाद आरोपियों से उनका पक्ष पूछा जाएगा। मुकदमा दर्ज कर एसीबी के एडीजी अजीत सिंह ने इसकी सूचना मुख्य सचिव, प्रमुख सचिव कार्मिक विभाग, प्रमुख शासन सचिव तकनीकी शिक्षा विभाग और कार्यकारी परिषद अभियांत्रिकी महाविद्यालय सोसायटी जयपुर को भेज दी है।
एसीबी की एफआईआर में ये आरोप
बीकानेर सरकारी इंजीनियरिंग कॉलेज के तत्कालीन प्रिंसिपल रणजीत सिंह यादव ने एक मई 2011 को सेवा से इस्तीफा दे दिया था। जिसे तकनीकी शिक्षा विभाग ने स्वीकृत कर लिया। नियमानुसार इस्तीफा मंजूर होने के बाद वैकल्पिक व्यवस्था तक पद पर कार्यवाहक प्राचार्य रह सकता है, लेकिन वो पद की शक्तियों का उपयोग नहीं कर सकता। इसके बावजूद यादव ने कार्यवाहक रहते हुए पद का दुरुपयोग किया।
तकनीकी शिक्षा विभाग के प्रमुख सचिव विपिन शर्मा और प्रिंसिपल रणजीत सिंह यादव ने बिना वित्त विभाग की स्वीकृति के जरूरत नहीं होने पर भी 35 अशैक्षणिक कर्मचारियों को रख लिया। जिससे संस्था को लाखों रुपए का नुकसान हुआ। इंजीनियरिंग कॉलेज बीकानेर सोसायटी के नियम के अनुसार संस्थान की शासी परिषद ही सरकार की अनुमति से कोई पद सृजन कर सकती है।
इन्होंने अपने स्तर पर पद सृजित कर भर्तियां कर ली। नियमों के खिलाफ एक सहायक प्रोफेसर की नियुक्ति की। पढ़ने के लिए अवैतनिक अवकाश पर गए एक सहायक प्रोफेसर उज्जवल कुमार को साढ़े तीन लाख का नियमों के खिलाफ वेतन दे दिया। महाविद्यालय में कनिष्ठ अफसरों को विभागाध्यक्ष बना दिया। मुकदमे में आरोप है कि पद का दुरुपयोग, नियमों के खिलाफ भर्ती, सेवा नियम बनाने, गलत तरीके से वेतन का भुगतान आदि के जरिए सरकार को 2 करोड़ रुपए का नुकसान पहुंचाया।
आरोप झूठे, पहले भी एसीबी दे चुकी एफआर : शर्मा
सहकारिता विभाग के प्रमुख सचिव विपिन चंद्र शर्मा ने कहा कि तकनीकी शिक्षा विभाग में प्रमुख सचिव रहने के दौरान बीकानेर की सरकारी इंजीनियरिंग कॉलेज में भर्ती को लेकर मेरे खिलाफ पहले भी एसीबी में इस्तगासा दर्ज कराया था। जांच में कुछ नहीं निकला तो अब कोर्ट के आदेश पर दुबारा मुकदमा दर्ज कराया है। ये कुछ गुंडा तत्वों की शरारत है। मेरे पास एक नहीं दस कॉलेज थे। कोई गड़बड़ नहीं की। प्रिंसिपल रणजीत सिंह यादव नेक इंसान है। वे तो बीकानेर से तब जाना चाहते थे, मेरे कहने पर ही वे वहां रुके थे। दोनों पर लगाए गए सारे आरोप झूठे और तथ्यहीन है। जब कोई गलती ही नहीं की तो किस बात से डरेंगे।
hin_Deva hin_Deva hin_Deva hne_Deva hin_Deva hin_Deva hin_Deva hin_Deva hin_Deva